ประกันฉุนถูกเลิกสัญญาขู่ถอนเงินฝากธอส.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — บริษัทประกันภัยเล็งถอนเงินฝาก ธอส. หลังถูกบอกเลิกสัญญาเป็นพันธมิตร
แหล่งข่าวจากบริษัทประกันภัย เปิดเผยว่า ขณะนี้มีประกันวินาศภัยและประกันชีวิตหลายแห่งกำลังพิจารณาถอนเงินฝากออกจากธนาคารอาคารสงเคราะห์ (ธอส.) ซึ่งเป็นเงินฝากที่ ธอส.กำหนดให้บริษัทประกันที่ขายประกันให้กับลูกค้า ธอส.ต้องฝากเงินไว้ขั้นต่ำบริษัทละ 100 ล้านบาท 
อย่างไรก็ตาม แต่ละบริษัทก็ต้องพิจารณาถึงเรื่องระยะเวลาและผลตอบแทนที่ได้รับด้วยว่า ระหว่างถอนกับไม่ถอนแบบใดจะคุ้มค่ามากกว่ากัน เพื่อไม่ให้เกิดผลกระทบต่อแผนการลงทุนของแต่ละบริษัท แต่หลังจากนี้ เชื่อว่าหากมีแหล่งลงทุนใดที่ให้ผลตอบแทนดีกว่า ธอส. แต่ละบริษัทก็คงต้องย้ายเงินไปลงทุนที่อื่นแทน เพื่อให้ได้ผลตอบแทนกลับคืนมาให้ได้มากที่สุด 
อย่างไรก็ตาม ล่าสุดหลังจากที่บริษัทประกันที่ได้รับผลกระทบจากการบอกเลิกสัญญาเป็นพันธมิตรขายประกันให้กับ ธอส.ร่วมประชุมกัน ได้ข้อสรุปร่วมกันว่า จะมีการทำหนังสือถึงผู้บริหาร ธอส. เพื่อขอเข้าไปหารือและขอความชัดเจนถึงเหตุผลในการบอกเลิกสัญญาดังกล่าว เนื่องจากเป็นพันธมิตรกับ ธอส.มาเป็นเวลานาน
“ตอนนี้คงต้องรอคำตอบตกลงจาก ธอส.ก่อนว่าจะให้บริษัทประกันเข้าไปหารือได้เมื่อใด ซึ่งเราจำเป็นต้องขอเข้าพบผู้บริหาร ธอส. เนื่องจากเนื้อหาในจดหมายที่แจ้งเลิกสัญญานั้นไม่ได้ระบุรายละเอียดอะไรเลย ไม่ว่าจะเป็นเรื่องที่ห้ามไม่ให้มีธนาคารพาณิชย์เป็นผู้ถือหุ้นหรือเรื่องจำนวนทุนจดทะเบียน จึงอยากให้ ธอส.อธิบายและขอความชัดเจนกับเรื่องที่เกิดขึ้น” แหล่งข่าวเปิดเผย
นายปรีชา ไพบูลย์วุฒิโชค ผู้อำนวยการอาวุโสฝ่ายวางแผนและการตลาด บริษัท สยามซัมซุงประกันชีวิต กล่าวว่า บริษัทจะยื่นเรื่องขอพบผู้บริหาร ธอส. เพื่อขอรับฟังคำชี้แจงจากกรณีดังกล่าวในช่วงกลางสัปดาห์หน้า